3
1 మరి మఙి మాపె మర్జి పొగ్‌డిఃజి వెహ్తెఙ్‌ మొదొల్సినాపా? సెగొండారిఙ్‌ అవ్‌సరం మని లెకెండ్‌ మీబాణిఙ్‌నొ, మిఙి తోరిస్తెఙ్‌ ఇజినొ, కీదు పోక్సిని నెల్‌వ కిబిస్ని ఉత్రమ్‌కు మఙి మండ్రెఙ్‌నా? 2 మా మన్సుఙ రాసె ఆతిమని లోకుర్‌ విజెరె నెసి సద్విజిని ఉత్రమ్‌కు మీరె. 3 పణకుదాన్‌ తయార్‌ కిత్తి బల్లెఙ ముస్కు గీస్తి మనిక ఆఏద్‌, మరి సిరదాన్‌ రాస్తిక ఆఏద్‌, గాని లోకురి మన్సు ఇని మెతాని బల్లెఙ ముస్కు, మాపు కిత్తి సువార్త పణిదాన్‌ బత్కిజిని దేవుణు ఆత్మదాన్, రాసె ఆతిమని క్రీస్తుబాణిఙ్‌ వాతి మని ఉండ్రి ఉత్రమ్‌నె మీరు ఇజి మీరె తోరిసినిదెర్.
4 క్రీస్తు వెట దేవుణు ఎద్రు మా మన్సుదు నస్సొ నమకం మనాద్. 5 మాపు కిజిని పణిఙ్‌ విజు మా సత్తుదాన్‌ మాపె కిజినాప్, ఇజి ఒడ్ఃబిదెఙ్‌ మా లొఇ ఇనికబా సిల్లెద్. యాకెఙ్‌ కిదెఙ్‌ మని సత్తు దేవుణు బాణిఙ్‌నె వాతాద్. 6 వాండ్రె మఙి కొత్త ఒప్పుమానమ్‌దిఙ్‌ నెగెండ పణికనికార్‌ ఇజి ఇట్త మనాన్. కొత్త ఒప్పుమానం ఇహిఙ అసరమ్‌దాన్‌ రాస్తిక ఆఎద్, బత్కిజిని దేవుణు ఆత్మదాన్‌ వాతిక. ఎందనిఙ్‌ ఇహిఙ అసరమ్‌దాన్‌ రాసె ఆతి ప్రమాణం సావు తపిసినాద్. ఆత్మదాన్‌ వాతి ప్రమాణం పాణం సీజినాద్.
కొత్త ఒపుమానం ఇని గొప్ప పెరి సఙతి.
7 పణకు బల్లెఙ ముస్కు అసరమ్‌దాన్‌ రాసె ఆతిమని సావు తపిస్తి ప్రమాణం నస్సొ గొప్ప పెరిక మహాద్‌. 8 ఇహిఙ, మోసె మొకొం తగిజి సొన్సిని జాయ్‌దాన్‌ మహిఙ్‌బా, ఇస్రాయేలు లోకుర్‌ వన్ని మొకొమ్‌దు తినాఙ్‌ బెస్తెఙ్‌ అట్‌ఇ లెకెండ్‌ గొప్ప పెరి జాయ్‌దాన్‌ మహాన్‌. అక్క అయాలెకెండ్‌ పెరిక మహాద్‌ ఇహిఙ, దేవుణు ఆత్మదాన్‌ మని పణిఙ్‌ దన్నిఙ్‌ ఇంక ఎస్సొనొ గొప్ప పెరిక ఆఏదా? 9 లోకురిఙ్‌ తీర్పు తీరిసి సిక్స సీని పణి నస్సొ గొప్ప పెరిక మహాద్‌ ఇహిఙ, లోకురిఙ్‌ నీతి నిజాయితిదికార్‌ కిజిని యా పణి, దనిఙ్‌ ఇంక ఒద్దె పెరిక మంజినాద్. 10 ఏలు మనిక ఒదె గొప్ప పెరిక ఆతిక ఆతిఙ్, దినిఙ్‌ పోలిసి సుడ్ఃతిఙ, ముఙాల గొప్ప పెరిక మహి దనిఙ్‌ ఏలు ఇనిక సిల్లెండ ఆతాద్. 11 అసరమ్‌దాన్‌ రాసె ఆతి, కండెక్‌ కాలం మహి యా ప్రమాణం యాలెకండ్‌ గొప్ప పెరిక వాతాద్‌ ఇహిఙ, ఎస్తివలెబా మంజిని యా కొత్త ప్రమాణం మరి ఒదె గొప్ప పెరిక మంజినాద్.
12 మాపు యాలెకెండ్‌ ఆసదాన్‌ ఎద్రు సుడ్ఃజి మంజినాట్. అందెఙె మా మన్సుదు దయ్‌రమ్‌దాన్‌ మనాప్. 13 మాపు మోసె లెకెండ్‌ ఆఏప్. ఎందనిఙ్‌ ఇహిఙ ఇస్రాయేలు లోకుర్‌ వన్ని మొకొమ్‌దు మని తగిజి సొని జాయ్‌దిఙ్‌ బేస్‌ఎండ మోసె వన్ని మొకొమ్‌దు టుకుర్‌ ఇట్తాన్. 14 గాని వరి మన్సు గుడిః ఆత మహాద్‌. అందెఙె ఏలుబా వారు పడాఃయి ఒపుమానం సద్విజినివలె వరి మన్సుఙ ముస్కు అయా టుకుర్‌ ఏలుబా లాగె ఆఏండ అయా లెకెండ్‌నె మనాద్. ఎందనిఙ్‌ ఇహిఙ క్రీస్తు వెటనె అక్క లాగె ఆజినాద్. 15 ఏలుదాక మోసె రాస్తి మనికెఙ్‌ వారు సద్విజిని వలె వరి మన్సుఙ ముస్కు ఉండ్రి టుకుర్‌ మని లెకెండ్‌నె మనాద్. 16 గాని ఎయెన్‌బా ఎస్తివలెబా ప్రబువాతి యేసుక్రీస్తు దరిఙ్‌ మహ్తిఙ వన్ని బాణిఙ్‌ టుకుర్‌ లాగె ఆజినాద్.
17 ప్రబు ఇహిఙ దేవుణు ఆత్మనె. ప్రబు ఆత్మ మఙి విడుఃతల కిజినాద్. 18 మాటు విజెటె టుకుర్‌ మన్‌ఇ మొకొమ్‌దాన్, ఆదమ్‌దాన్‌ జాయ్‌ తోరితి లెకెండ్, ప్రబు జాయ్‌ తోరిసినాట్. ఆత్మ ఆతి ప్రబుబాణిఙ్‌ వాని జాయ్‌దాన్‌ మరి ఒద్దె జాయ్‌ ఆజి వన్ని మూర్తి లెకెండ్‌ ఆజి మంజినాట్‌లె.