21
పవులు యెరూసలేం సొన్సినాన్‌
1 మాపు వరిఙ్ ‌డిఃసిసోత్తి వెనుక ఓడః ఎక్తాపె తినాఙ్‌ సొన్సి కోసు ఇనిబాన్‌ వాతాప్. మహ్స నాండిఙ్‌ ‌రోదు ఇనిబాన్‌ ‌వాతాపె బాణిఙ్‌ ‌పతరు ఇనిబాన్‌ వాతాప్. 2 బానె పెనికెదిఙ్‌ సొని ఉండ్రి ఓడః సుడ్ఃతాపె, ఎక్తాపె సొహప్‍. 3 సొహపె కుప్ర ఇని ద్వీపు మా డేబ్ర పడఃకాద్‌ సుడ్ఃతాప్‌ గాని దన్ని డేబ్ర పడఃకదాన్‌ తినాఙ్‌ సిరియ దరోట్‌ ‌సొహాపె, తూరు ఇనిబాన్‌ డిఃగితాప్. బాన్‌ డిఃప్తెఙ్ ‌ఓడఃదు సామనమ్‌కు మహె. 4 బాన్‌ సిసూరిఙ్‌ రెబాజి సుడ్ఃతిఙ్‌ ‌వరివెట కూడిఃతాపె ఏడు రోస్కు బానె మహప్. ‘నీను యెరూసలేమ్‌దు సొన్మా’, ఇజి దేవుణు ఆత్మ వెహ్తి లెకెండ్ పవులు ‌వెహ్తార్‌ 5-6 గాని బాణిఙ్‌ ‌సొండ్రెఙ్‌ టయం ఆతివలె మాపు సోత్తాపె పయ్‌నం కితాప్. నమ్మితికార్‌ విజేరె, అయ్‌లికొడొఃక్, కొడొఃర్, మా వెట పట్నం వెల్లిదాక ఇడ్డిః వాతార్. మాపు విజెపె సమ్‌దరం ఒడ్డుదు ముణుకుఙ్‌ ‌ఊర్‌జి పార్దనం కిత్తాపె ఒరెన్‌ వెట ఒరెన్‌ సెలవ లొస్తాపె ఓడః ఎక్తాప్. వారు వరి ఇండ్రొ మర్‌జి సొహార్.
7 మాపు తూరుదాన్ ‌సోత్తాపె తొలెమాయి ఇని పట్నమ్‌దు వాతాప్. బాన్‌ నమ్మితి తంబెర్‌సిరిఙ్‌‌ సుడిః సొహపె వరివెట ఉండ్రి రోజు మహప్. 8 మహ్స నాండిఙ్‌ సోత్తాపె కయ్‌సరియాదు వాతాప్. బానె సువార్త వెహ్నికాన్‌ పిలిపు ఇండ్రొ సొహపె వన్ని ఇండ్రొ మహప్. పిలిపు యెరూసలేమ్‌దు మన్ని సఙమ్‌దు ఏర్‌పాటు కిత్తి ఏడుగురు లొఇ ఒరెన్. 9 అయా పిలిపుఙ్‌ నాల్గురు విడ్డిః అయ్‌లిక్‌ మహె. అవిక్‌ ‌దేవుణుబాణిఙ్ వాని మాటెఙ్‌ వెహ్నికెఙ్.
10 మాపు సెగం రోస్కు బానె మహివలె అగబు ఇని ఒరెన్‌ ప్రవక్త యూదయ ప్రాంతమ్‌దాన్ ‌బానె వాతాన్. 11 అగబు మాపు మన్నిబాన్ ‌వాతాండ్రె పవులు నడుముదు తొహ్తి మన్ని కటు కుతాన్. కుతాండ్రె, వన్ని కికాఙ్‌ కాల్కాఙ్‌ అగబు తొహె ఆతాన్. తొహె ఆతండ్రె, యా కటు ఎయెర్‌ది ఇహిఙ వన్నిఙ్ ‌యెరూసలేమ్‌దు మన్ని యూదురు తొహ్సి ఆఇ లోకాఙ్‌ ‌ఒపజెప్నార్లె ఇజి దేవుణు ఆత్మ వెహ్సినాన్‌ ‌ఇజి యా అగబు వెహ్తాన్‌.
12 యాక మాపు వెహాపె ‌మాపు, బానె మహి నమ్మితికార్, పవులు వెట, “యెరూ - సలేమ్‌దు సొన్మా”, ఇజి బతిమాలితాప్. 13 దన్నిఙ్‌ పవులు, “మీరు ఎందనిఙ్‌ ‌అడఃబాజి నఙి దుకం కిబిసినిదెర్? నా ప్రబు ఆతి యేసువందిఙ్‌ తొహె అదెఙె ఆఏద్‌, వన్ని వందిఙ్ ‌యెరూసలేమ్‌దు సాదెఙ్‌బా నాను ఒప్పుకొడ్ఃజిన”, ఇహాన్‌. 14 పవులు మా మాటెఙ్‌ ఒప్పుకొడ్ఃఇతిఙ్‌ మాపు అలెతాప్. దేవుణుదిఙ్‌ ఇస్టమాతి వజ జర్గిపిద్‌ ఇహాప్. 15 అయ పట్నమ్‌దు సెగం రోస్కు మహి వెనుక మాపు సామనమ్‌కు విజు అస్తాపె ఎక్కు యెరూసలేం పట్నమ్‌దు సొండ్రెఙ్‌ సోత్తాప్. 16 కయ్‌సరియదాన్‌ సెగొండార్‌ సిసూర్‌ మా వెట వాతారె మాపు మండ్రెఙ్‌ ఇజి ఒడిఃబిత్తి మ్నాసోను ఇండ్రొ మఙి తతార్. మ్నాసోను కుప్రదికాన్. మొదొహాన్ ‌అసి యేసుప్రబు సిసూడుః ఆతికాన్.
పవులు యెరూసలేమ్‌దు అందితాన్‌
17 మాపు యెరూసలేమ్‌దు వాతిఙ్‌ ‌నమ్మిత్తి తంబెర్‌సిర్‌ ‌మఙి సర్దదాన్‌ ‌మర్యాద కిత్తార్‌. 18 మర్స నాండిఙ్‌ పవులు మా వెట యాకోబు డగ్రు సొహాన్‌. సఙం పెద్దెలుఙు విజేరె బానె మహార్‌. 19 పవులు వరిఙ్ ‌మాడిఃస్తాన్. వెనుక యూదురు ఆఇవరిలొఇ పవులు కిత్తి సువార్త పణిదాన్ ‌దేవుణు జర్గిస్తికెఙ్‌ విజు పూర్తి వెహ్తాన్‌. 20 వారు ఇక్కెఙ్‌ వెహారె దేవుణుదిఙ్‌ స్తుతి కిత్తార్‌. పవులు వెట వారు ఈహు వెహ్తార్‌, “పవులునా, యూదురు లొఇ నమ్మితికార్‌ నండొ వెయుఙ్ ‌లోకుర్ ‌మనార్ ‌ఇజి నీను సుడ్ఃజినిగదె. వారు విజేరె దేవుణు మోసెఙ్‌ సిత్తి రూలుఙ్‌ వందిఙ్ నండొ పటుదల మనికార్. 21 ఇబ్బె మన్ని యూదురు విజేరె నీవందిఙ్‌ ఉండ్రి బోగట్ వెహ మనార్. అక్క ఇనిక ఇహిఙ, మోసె వెహ్తికెఙ్‌ విజు డిఃస్తెఙ్ ‌ఇజి నీను యూదురు ఆఇవరి లొఇ బత్కిని యూదు‍రిఙ్ నెస్పిసిని ఇజి. వరి ఇజిరి కొడొఃరిఙ్ సునతి కినిక ఆఏద్‌ ఇజి నీను నెస్పిసిని ఇజి. మరి, యూదురు ఎలాగ నడిఃదెఙ్‌ ఇజి మహి పదతిఙ్‍ వజ నడిఃనిక ఆఏద్‌ ఇజి నీను నెస్పిసిని ఇజి. వినకవందిఙ్‌ బోగట్ వెహ మహా‍ప్”, ఇహార్‌. 22 “అహిఙ మాటు ఇనిక కిదెఙ్‌? నీను వాతివందిఙ్ విజేరె తప్‌ఏండ వెనార్. 23 అందెఙె మాపు వెహ్నివజ నీను కిఅ. ఇనిక ఇహిఙ మొకు నిల్‌ప్తి మన్ని నాల్‌ఎర్ మొగావారు ‌ఇబ్బెనె మనార్. 24 నీను వరిఙ్‌ వెట కూక్సి ఒసి వారు మొకుబడిః సొన్పిస్తెఙ్ వరివెట దేవుణు గుడిఃదు సొన్అ. వారు పూజ సీజి బుర్ర బోడి కిదెఙ్ మన్ని కర్సు నీనె సిఅ. అహిఙ నీవందిఙ్‌ లోకుర్‌ వెహిమన్ని బోగట్‌ నిజం ఆఏద్‌ ఇజి విజేరె నెస్నార్. నీను మోసె సిత్తి రూలుఙ లొఙిజి నడిఃజినాన్ ‌ఇజి విజేరె నెస్నార్. 25 అహిఙ యూదురు ఆఇ నమ్మితి వరిఙ్ ‌మాపు ఇనిక తీర్‌మానం కిజి రాస్త మనాద్‌ ‌ఇహిఙ, బొమ్మెఙ ‌పూజ కిత్తి వన్కాఙ్‌ తినిక ఆఏద్‌ ఇజి, నల తినిక ఆఏద్‌ ఇజి, మెడః పిడిఃక్సి సప్తి వనకాఙ్ ‌తినిక ఆఏద్‌ ఇజి. రంకు బూలానిక ఆఏద్‌ ఇజి”. ఈహు సఙమ్‌ది పెద్దెలుఙు పవులు వెహ్తార్‌.
26 అందెఙె పవులు, మహ్స నాండిఙ్‌ అయ నాల్‌ఎరిఙ్‌ వెట కూక్సి ఒతండ్రె వరివెట సుబ్బరం ఆతాన్. వారు సుబ్బరం ఆజి మంజిని కాలం ఎసెఙ్‌ ‌అందినాద్, వరి లొఇ విజేరివందిఙ్ ‌ఎసెఙ్‌ పూజ కిదెఙ్, ఇక్కెఙ్‌ ‌వెహ్నివందిఙ్‌ పవులు దేవుణు గుడిఃదు యూదురు లొఇ మొగావారు మండ్రెఙ్ మన్ని బాడ్డిదు సొహాన్‌.*
పవులు ‌యూదురు అస్తార్‌
27 సుబ్బరం ఆజిమంజిని ఏడు రోస్కు డగ్రు ఆతాద్. అయావలె ఆసియదాన్ ‌వాతిమహి సెగొండార్‌ యూదురు, దేవుణు గుడిఃదు యూద మొగవ‍రిఙ్ మన్ని బాడ్డిఃదు పవులు సుడ్ఃతారె, బానె మహి లోకాఙ్‌ విజేరిఙ్‌ కలిబిలి కితారె వన్నిఙ్‌ అస్తార్. 28 “ఇస్రాయేలు లోకాండె, తోడుః కిదెఙ్ ‌రద్దు. మా లోకాఙ్‌ పడ్ఃఇకెఙ్, మోసె సిత్తి రూలుఙ ‌పడ్ఃఇకెఙ్, యా దేవుణు గుడిఃదిఙ్‌ పడ్ఃఇకెఙ్‌ విజు బాడ్డిఙ సొన్సి లోకాఙ్‌ విజేరిఙ్‌ నెస్‌పిసినికాన్‌ వీండ్రె. అక్కాదె ఆఏండ, వీండ్రు యూదురు ఆఇ వరిఙ్ ‌దేవుణు గుడిఃదు కూక్త తతాండ్రె దేవుణుదిఙ్‌ కేట కిత్తి యా బాడ్డి మయ్ల కిత్తాన్‌”, ఇజి నండొ గగోలాతార్‌. 29 ఎందానిఙ్‌ ఇహిఙ, పట్నమ్‌దు పవులు వెట యూదురు ఆఇ ఎపెసుదికాన్ ‌త్రోపిమును ఇని ఒరెన్‌ వన్నిఙ్‌ ముందాల్నె వారు సుడ్ఃత‌ మహార్‌. వన్నిఙ్ పవులు దేవుణు గుడిఃదు యూదురి మొగ్గ వరిఙ్‌ మండ్రెఙ్ మన్ని బాడ్డిఃదు తతాన్‌ ఇజి వారు ఒడిఃబితార్‌†. 30 పట్నమ్‌దు మహి లోకుర్ విజేరె కలిబిలి ఆతార్. విజుబాణిఙ్ లోకుర్‌ మందెఙ్‌ మందెఙ్‌ ఆజి ఉహ్‌క్సి వాతారె పవులుఙ్‌ అస్తారె దేవుణు గుడిఃదు యూదురి మొగ్గ వరిఙ్‌ మండ్రెఙ్ మన్ని బాడ్డిహాన్‌ వెల్లి లాగితార్. వెటనె యూదురి మొగ్గ వరిఙ్‌ మండ్రెఙ్ మన్ని బాడ్డిదు సొని సేహ్లెఙ్‌ ‌కెహె ఆతె. 31 పవులుఙ్‌ వారు సప్తెఙ్‌ ఇజి సుడ్ఃజిమహిఙ్ ‌యెరూసలేం పట్నం విజు కలిబిలి ఆతాద్‌ ‌ఇజి అబ్బె మహి రోమ సయ్‌నమ్‌ది పెరి అతికారిఙ్‌ కబ్రు వాతాద్. 32 వెటనె అయ పెరి అతికారి సయ్‌నమ్‌దివరిఙ్, సదాతిపతివరిఙ్‌ వెట ఒతండ్రె కూడిఃతి మహి లోకుర్‌ డగ్రు ఉహ్‌క్సి వాతాన్. లోకుర్‌ అయ పెరి అతికారిఙ్, వన్నివెట వాతి సయ్‌నమ్‌ది వరిఙ్ ‌సుడ్ఃతిఙ్‌ ‌పవులుఙ్‌ ‌డెఃయ్దెఙ్‌ డిఃస్తార్. 33 అయ పెరి అతికారి డగ్రు వాతండ్రె పవులు ‌అస్తాన్. ‘రుండి గొలుస్కాణిఙ్ వన్నిఙ్ ‌తొహ్తు’ ఇజి ఆడ్ర సిత్తాన్‌. వీండ్రు ఎయెన్‌? ఇనిక కి‌త్తాన్‌ ఇజి వెన్‌బాతాన్. 34 వెన్‌బాతిఙ్‌ ‌లోకుర్‌ సెగొండార్‌ ఈహు ఇజి, సెగొండార్ ‌అహు ఇజి వెహ్సి డేల్సి మ‍హిఙ్‌ గగోల్ ‌లావాత్తిఙ్ ని‌జం ఇనికాదొ ఇజి నెస్‌ఏండ ఆతండ్రె ‘బారి గోడఃలొఇ వన్నిఙ్‌ ఒతు’ ఇజి ఆడ్ర సిత్తాన్‌. 35 పవులు పావు అన్సు ముస్కు వాతివలె లోకుర్‌ ఒదె కోపమాజి లాగ్‌దెఙ్ ‌నెక్తెఙ్ ‌కిత్తిఙ్‌ సయ్‌నమ్‌దికార్‌ ‌పవులుఙ్‌ ‌పిండితారె ఒతార్. 36 ఎందానిఙ్‌ ఇహిఙ, వన్నిఙ్‌ సప్‌అ ఇజి లోకుర్‌ విజేరె డటం గగోలాజి వెటసొహార్.
పవులు లోకుర్‌ వెట వర్‌గిజినాన్‌
37 మొదొహి పావు అన్సుదాన్ ఎక్సి సొన్సి ఆకరి పావు అన్సు దాక వారు సొహార్‌. సయ్‌నమ్‌దికార్‌ ‌పవులుఙ్‌ ‌బారిగోడఃలొఇ ఒతెఙ్‌ ‌సుడ్ఃజి మహిఙ్‌ పవులు అయ పెరి అతికారి వెట, నీ వెట ఉండ్రి మాట వెహ్తెఙ్‌ ‌ఆనాదా ఇజి వెన్‌బాతాన్. అందెఙె అయ అతికారి, “గ్రీకు బాస నీను నెసినిదా?”, ఇజి వెన్‌బాతాన్. 38 “యా దినమ్‌కాఙ్‌ ‌ముందాల్నె అతికారిఙ ఎద్రువెహ్సి లోకాఙ్‌ ‌సప్ని నాల్గి వెయి లోకాఙ్‌ బిడిఃఙ్‌బూమిదు వెట కూక్సి ఒసి మహి అయ్‌గుప్తు దేసెమ్‌దికి నీను ఆఇదా?”, ఇజి పవులుఙ్‌ వెన్‌బాతాన్. 39 దన్నిఙ్‌ పవులు, “నాను కిలికియాదు మన్ని తార్సు పట్నమ్‌దికాన్‌ ‌యూద వాండ్రు. నాను అయ గొప్ప పట్నమ్‌ది లోకు. లోకుర్‌ వెట వర్గిదెఙ్‌ నఙి సెల్వ సిదా”, ఇజి బతిమాలితాన్.
40 పవులు సెలవ లొస్తిఙ్ పెరి అతికారి సరి సిత్తాన్. అయావలె పవులు పావు అన్సు ముస్కు నిహండ్రె లోకాఙ్‌ అలెజి మండ్రు ఇజి కియు సయ్న కిత్తాన్‌. వారు అలెతి మహివలె పవులు యూదురి బాసాదు ఈహు వెహ్తాన్‌.‡
* 21:26 యా బాడ్డిదు మొగవారె మంజినార్. అయ్‌లికొడొఃక్‌ బాన్‌ సొండ్రెఙ్‌ ఆఏద్ † 21:29 యూదురు ఆఇకార్‌ దేవుణు గుడిః డేవాదు సొండ్రెఙ్‌ ఆఏద్‌. బాన్‌ యూద మొగకొడొఃరె సొండ్రెఙ్‌ ఆనాద్‌ ఇజి రూలు మనాద్‌ ‡ 21:40 యూదవరి బాస ఏబ్రి బాస. యూద పుజేరిఙు సద్‌వితి మహి దేవుణు మాటెఙ్‌ ఏబ్రి బాసాదునె రాస్త మహాద్‌. వారు వర్గితి మాట అరామియ బాస