18
దేవును కిని ఏలుబడిఃదు పెరికాన్‌
1 నస్తివలె సిసూర్‌ యేసు డగ్రు వాజి, “దేవుణు కిని ఏలుబడిః కినివలె మాలొఇ ఎయెన్‌ అబ్బె పెరికాన్‌ మంజినాన్‌?”, ఇజి వన్నిఙ్‌ వెన్‌బాతార్. 2 వాండ్రు ఒరెన్‌ ఇజిరి కొడొఃదిఙ్‌ కూక్సి వరి నడిమి నిల్‌ప్తాన్. 3 మరి వాండ్రు ఈహు వెహ్తాన్, “మీరు ఇజిరి కొడొఃర్‌ లెకెండ మన్సు మరిసి, వరి లెకెండ్‌ ఆఎండ మహిఙ, మీరు ఎసెఙ్‌బా దేవుణు కిని ఏలుబడిఃదు సొండ్రెఙ్‌ అట్‌ఇదెర్, ఇజి నాను మిఙి నిజం వెహ్సిన. 4 అందెఙె యా ఇజిరి కొడొః లెకెండ్‌ తగె ఆనికాన్‌ ఎయెండ్రొ, వాండ్రె దేవుణు కిని ఏలుబడిఃదు పెరికాన్‌ ఆనాన్.
5 మరి ఎయెర్‌బా నా ముస్కు మన్ని నమ్మకమ్‌దు యా ఇజిరి కొడొఃర్‌ లెకెండ్‌ ఆతికాన్‌ ఇజి ఒడ్ఃబినాండ్రొ ననివన్నిఙ్‌ డగ్రు కినికాన్‌, నఙి డగ్రు కిజినాన్. 6 గాని, నా ముస్కు నమకం ఇట్తి మని యా కొడొః నన్ని ఒరెన్‌ వన్నిఙ్, ఎయెర్‌బా పాపం కిబిస్తిఙ, వాండ్రు వన్ని మెడదు ఉండ్రి పెరి జత్తపణుకు తొహె ఆజి సమ్‌దరం అడ్గి ముడుఃగిజి సొనిక వన్నిఙ్‌ ఒద్దె నెగెద్.
7 ఎందానిఙ్‌ ఇహిఙ, లోకురిఙ్‌ పాపం కిబిస్ని సఙతిఙ వందిఙ్‌ యా లోకమ్‌ది వరిఙ్‌ స్రమెఙ్‌ తప్‌ఉ. యాకెఙ్‌ తప్‌ఎండ వాదెఙ్‌వెలె. గాని యాకెఙ్‌ ఎయెన్‌వెట వానెనొ వన్నిఙ్‌ వెహ్తెఙ్‌ అట్‌ఇ నని కస్టమ్‌కు మంజినె. 8 నీ కియుబా, నీ కాల్కుబా నిఙి పాపం కిబిస్తిఙ, దనిఙ్‌కత్సి విసీర్‌అ. రుండి కికు కాల్కు మంజి ఎలాకాలం మంజిని సిసుబాడిఃదు అర్ని దనిఙ్‌ ఇంక, కికు కాల్కు సిల్లెండ ఆజి ఎలాకాలం దేవుణు వెట మంజిని బత్కుదు సొనిక నెగెద్. 9 మరి నీ కణక నిఙి పాపం కిబిస్తిఙ దనిఙ్‌లాగ్‌జి విసీర్‌అ. రుండి కణ్కు మంజి ఎలాకాలం మంజిని సిసుబాడిఃదు అర్ని దనిఙ్‌ ఇంక, ఉండ్రె కణక మంజి ఎలాకాలం దేవుణు వెట మంజిని బత్కుదు సొనిక నెగెద్.
10 యా ఇజిరి వరి లొఇ ఎయెరిఙ్‌బా మిరు ఇజిరి కణుక సుడ్ఃమాట్. ఎందానిఙ్‌ ఇహిఙ పరలోకామ్‌దు నా బుబ్బ డగ్రు మంజిని దూతార్‌ ఎస్తివలెబా వరిఙ్‌ సుడ్ఃజి మంజినార్.
మరుతి గొర్రె కత.
11 గొర్రెఙ్‌ లెకెండ్‌ మురుతి సొహి లోకురిఙ్‌ రెబాజి రక్సిస్తెఙ్‌ ఇజినె లోకుమరిసి* ఆతి నాను ఇబ్బె వాత మన్న†. 12 ఒరెన్‌ వన్నిఙ్‌ వంద గొర్రెఙ్‌ మంజి వన్కాఙ్‌ లొఇ ఉండ్రి మురుతిఙ, మహి తొంబయ్‌ తొమ్మిది గొర్రెఙ డిఃసి, మురుతి గొరెదిఙ్‌ రెబాజి సొన్‌ఎండ్రా? మీరు ఇనిక ఒడ్ఃబిజినిదెర్‌? 13 దనిఙ్‌ దొహ్క్‌తిఙ, వన్ని మురుఎండ మని తొంబయ్‌ తొమ్మిది గొర్రెఙ ముస్కు యా మురుతి ఉండ్రి గొర్రె వందిఙ్‌ వాండ్రు గొప్ప సర్ద ఆనాన్, ఇజి నాను మిఙి నిజం వెహ్సిన. 14 అయలెకెండ్‌నె యా ఇజిరి వరిలొఇ ఒరెన్‌బా పాడాఃజి సొండ్రెఙ్‌ దేవుణు మంజిని బాడిఃదు మని మీ బుబాతి దేవుణుదిఙ్‌ ఇస్టం సిల్లెద్‌.
15 మరి నీ తంబెరిఙ లొఇ ఒరెన్‌ నిఙి తపు పణిఙ్‌ కతిఙ, మరి ఎయెర్‌బా నెస్‌ఏండ వాండ్రుని నీను మనివెలె వాండ్రు కితి తపు పణిఙ్‌ తోరిస్‌అ. వాండ్రు నీ మాట వెహిఙ నీను వన్నిఙ్‌ మర్‌జి నీ వెట కూడ్ఃజి మంజిని వన్నిలెకెండ్‌ కిత్తి. 16 గాని వాండ్రు నీ మాట విన్‌ఏండ మహిఙ, ఒరెన్‌ వన్నిఙ్‌నొ, రిఏరిఙ్‌నొ నీ వెట తోడుః అసి వన్ని డగ్రు సొన్‌అ. అహిఙ దేవుణు మాటదు మని లెకెండ్ రిఎర్‌ ముఏర్‌ది సాసిరి మాటెఙవెట విజు సఙతిఙ్‌ నిజమాతికెఙ్‌ ఇజి రుజుప్‌ కిదెఙ్‌ వలె‡. 17 వాండ్రు వరి మాటబా విన్‌ఏండ మహిఙ, అయ సఙతి దేవుణు సఙమ్‌దిఙ్‌ తెలియ కిఅ. సఙమ్‌ది వరి మాటబా వాండ్రు విన్‌ఏండ మహిఙ వన్నిఙ్‌ ఆఇ వన్ని ననికాన్, సిల్లిఙ పన్ను పెర్నికాన్‌§ ఇజి సుడ్ఃఅ. 18 యా బూమి ముస్కు మీరు ఇనిక తొహ్నిదెరో, అయాకెఙ్‌ దేవుణు మంజిని బాడ్డిదుబా తొహె ఆనెలె. మరి యా బూమి ముస్కు మీరు ఇనిక కుత్నిదెరో, ఆయాకెఙ్‌ పరలోకామ్దు దేవుణుబా అడ్డు కినాలె. మరి యా బూమి ముస్కు ఇనిదన్నిఙ్‌ సెలవ సీనిదెరో పరలోకామ్‌దాన్‌ దేవుణుబా దన్నిఙ్‌ సెలవ సీనాలె ఇజి నాను మిఙి నిజం వెహ్సిన. 19 మరి ఎయెర్‌బా రిఎర్‌కూడ్ఃజి, ఉండ్రె మన్సు కల్గిజి ఇనికబా లొస్తిఙ్‌బా, పరలోకామ్‌దు మన్ని నా బుబ్బాతి దేవుణు, మీరు కోరిజిని లెకెండ్‌ మీ వందిఙ్‌ కినాన్‌లె. 20 అహిఙ ఎంబె రిఏర్‌నొ, ముఏర్‌నొ నా పేరుదాన్‌ కూడ్ఃజి వాజి మహిఙ, అబ్బె వరివెట నాను మంజినలె.”
కనికారం తోరిస్‌ఇ పణిమనిసి
21 నస్తివలె పేతురు యేసు డగ్రు వాతండ్రె, “నా తబేరి ఒరెన్‌ నా వెట తపు కితిఙ నాను ఎసోడు సుట్కు వన్నిఙ్‌ సెమిస్తెఙ్‌? ఎడుః సుట్కు సెమిస్తెఙ్‌ ఆనాదా?”, ఇజి వెన్‌బాతాన్. 22 యేసు వన్నిఙ్, “ఏడు సుట్కు ఆఎద్‌. డబయ్, సుట్కు ఏడు* ఇజి నాను నిఙి వెహ్సిన”, ఇజి వెహ్తాన్‌. 23 ఎందానిఙ్‌ ఇహిఙ దేవుణు ఏలుబడిః కినిక ఇహిఙ, వన్ని పణిమన్సిర్‌వెట వారు వన్ని బాణిఙ్‌ లొస్తిమన్ని అపుదిఙ్‌ లెక్క సూణి ఒరెన్‌రాజుఙ్‌ పోలిత మనాద్. 24 లెక్క సుడ్ఃదెఙ్‌ మొదోల్‌స్తి వలె, పది వెయుఙ్‌ తాలందుఙ్‌† అప్ప లొస్తిక మర్‌జి సీదెఙ్‌ మన్ని ఒరెన్‌ వన్నిఙ్, వన్ని డగ్రు తత్తార్. 25 వన్నిఙ్‌ అప్ప తీరిస్తెఙ్‌ అట్‌ఇతిఙ్, వన్నిఙ్‌ని వన్ని ఆల్సిఙ్, కొడొఃరిఙ్, మరి వన్నిఙ్‌ కల్గితి మనికెఙ్‌ విజు పొర్సి అప్ప తీరిస్‌అ ఇజి యాజుమాని ఆడ్ర సిత్తాన్. 26 అయ పణిమణిసి వన్ని ఎద్రు ముణుకుఙ్‌ ఊర్‌జి మాడిఃస్తాండ్రె, “నఙి సెమిస్‌అ నఙి మరి కండెక్‌ సమయం సిదా నాను అప్ప విజు మర్‌జి సీన’ ఇజి బతిమాల్‌తాన్. 27 అయ ఎజుమాని పణిమనిసి ముస్కు కనికారం ఆజి, నీ అప్ప విజు తెవితాద్‌ ఇజి వన్నిఙ్‌ సొండ్రెఙ్‌ సెలవ సిత్తాన్. 28 గాని అయ పణిమనిసి వెల్లి వాజి సొన్సి మహివలె, వన్నిఙ్‌ వంద దినారమ్‌కు‡ అప్ప మని, వన్నివెట కూడ్ఃజి పణికిజిని ఒరెన్‌ వన్నిఙ్‌ సుడ్ఃతాన్. వన్నిఙ్‌అస్తాండ్రె గొతిక పడిఃసి, “నీను నఙి అప్ప మన్ని డబ్బు మర్‌జి సిదా’, ఇజి బలవంతం కిత్తాన్. 29 వన్నివెట కూడ్ఃజి పణికినికాన్‌ఆతి అయ పణిమనిసి వన్ని ఎద్రు ముణుకుఙ్‌ ఊర్‌జి, “నఙి సెమిస్‌అ, నిఙి మరి కండెక్‌ సమయం సిదా? నిఙి సీదెఙ్‌ మన్ని అప్ప విజు నాను మర్‌జి సీన’, ఇజి బతిమాల్‌తాన్. 30 గాని వాండ్రు అక ఒపుకొడ్‌ఏండ, అప్పు విజు మర్‌జి సీనిదాక వన్నిఙ్‌జేలుదు ఇడిఃస్తాన్. 31 వరివెట కూడ్ఃజి పణికినికార్‌ సెగొండార్, యా జర్‌గితిక విజు సుడ్ఃతారె నండో బాద ఆతార్. వారు సొన్సి జర్గితిక విజు ఎజుమానిఙ్‌ వెహ్తార్‌. 32-33 నస్తివలె అయ ఎజుమాని వన్నిఙ్‌ కూక్‌పిస్తాండ్రె, “మూర్‌కం మని పణిమనిసి, నీను నఙి బతిమాల్‌తిఙ్‌ నాను కనికారం ఆజి నిఙి సెమిసి, నీ అప్ప విజు తెవితాద్‌ ఇజి నిఙి వెహ్తిలెకెండ్‌ నీ వెట కూడ్ఃజి పణి కిని వన్నిఙ్‌ నీనుబా సెమిసి వన్ని ముస్కు కనికారం తోరిస్తెఙ్‌ గదె?”, ఇజి వెన్‌బాతాన్. 34 నస్తివలె అయ ఎజుమాని వన్ని ముస్కు కోపం ఆతాండ్రె వాండ్రు అప్ప విజు మర్‌జి సీనిదాక వన్నిఙ్‌ హిమ్‌స కినివరిఙ్‌ ఒపజెప్తాండ్రె జెలిదు ఇడిస్తాన్.
35 మీరు మీ మన్సుదాన్‌ మీ తంబెరిఙవెట సెమిస్‌ఏండ మహిఙ పరలోకామ్‌దు మన్ని నా బుబ్బాతి దేవుణుబా యా లెకెండ్‌నె మీ లొఇ ఒరెన్‌ వెట కినాన్.
* 18:11 లోకుమరిసి ఇని మాట అరామియ బాసదాన్‌, “నాను” సిల్లిఙ “నఙి,నాది”, ఇజి అర్దమానిలెకెండ్‌ యూదురు వెహ్సి మహార్‌. యేసుప్రబుబా వన్ని వందిఙ్‌ వెహ్తెఙ్‌ యాలెకెండ్‌ వెహ్సి మహాన్. యాలెకెండ్‌ వెహ్సిమహివలె నానె క్రీస్తు ఇజి వాండ్రు తినాఙ్‌ వెహ్‌ఏండ వన్ని వందిఙ్‌ వెహ్సి మహాన్. దానియేలు ప్రవక్త పుస్తకమ్‌దు రాస్తి మన్ని దన్నిఙ్‌ తగితిలెకెండ్‌, వాండ్రు యా పేరు వన్ని వందిఙ్‌ వెహ్సి మహాన్‌. దానియేలు 7:13-14. యేసుఙ్‌ పగాతికార్‌ వాండ్రు మాముల్‌గ వన్ని వందిఙ్‌ ఆహె వెహ్సినాన్‍ ఇజి ఒడ్ఃబితార్‌. గాని వన్నిఙ్‌ నమ్మిత్తికార్‌ వాండ్రె క్రీస్తు ఇజి వెహ్సి మహాన్‌ ఇజి అర్దం కిత్తార్‌. † 18:11 గ్రీక్కు బాసాదు రాస్తిమన్ని ముకెలమాతి పుస్తకమ్‌కాఙ్‌ యా మాట మన్నె గాని సెగం పుస్తకమ్‌కాఙ్‌ సిల్లెద్‌ ‡ 18:16 ద్వితీ కాండం 19:15 § 18:17 యూదురు ఆతికార్‌ ఇనిదన్ని వందిఙ్‌బా పన్ను పెర్నివరివెట కూడిఃజి మన్‌ఏర్‌ * 18:22 నాల్గి వంద తొంబయ్‌ సుట్కు ఇహిఙ ఎస్తివలెబా సెమిసి మండ్రెఙ్‌ ఇజి అర్దం. † 18:24 ఉండ్రి వెయి తాలందు ఇహిఙ వెయి లక్క రూపాయ్‌దిఙ్‌ లావ్‌ మన్నె ‡ 18:28 వంద దినారమ్‌కు ఇహిఙ అయ కాలమ్‌దు పది రొస్కా పణికిని కూలిదిఙ్‌ సమానం మహాద్.