26
1 అగ్రిప రాజు పవులుఙ్‌ సుడ్ఃజి, “ఏలు నీ వందిఙ్ ‌వర్గిదెఙ్ ‌నాను సరి సీజిన”, ఇజి వెహ్తాన్‌. అయావలె పవులు కియు సాప్తాండ్రె వన్ని వందిఙ్ వాండ్రె ముదాయి ఇజి మొదొల్‌స్తాన్, 2 “అగ్రిప రాజు, యూదురు నా ముస్కు మొప్తి నేరమ్‌కు నిజం ఆఏద్‌ ‌ఇజి నావందిఙ్‌ నీ ఎద్రు వర్గిదెఙ్‌ నాను గొప్ప సర్ద ఆజిన. 3 ఎందానిఙ్‌ ఇహిఙ యూదురి అలవాటుఙ్ విజు వరి గొడఃబెఙ్ విజు నీను బాగ నెసినికి. అందెఙె దయ కిజి నా మాట ఓరిసి వెండ్రు.
4 ఇజిరివలెహాన్ అసి నాను ఎలాగ ‌మహ ఇజి, నా సొంత లోకుర్ ‌నడిఃమి, నా సొంత దేసమ్‌దు, యెరూసలేమ్‌దుబా, ఎలాగ ‌బత్కిజి మహ ఇజి, యూదురు విజేరె బాగ నెసినార్. 5 మా మతమ్‌దు పరిసయ్‌రి జటుదికార్‌ ఉండ్రి రూలుబా తప్‌ఏండ నీతి నిజాతిదాన్ నడిఃనార్. వరి లొఇ ఒరెన్‌వజ నాను బత్కిజి మహ ఇజి వారు నావందిఙ్‌ సాసి వెహ్తెఙ్‌ ‌ఇహిఙ, సాసి వెహ్తెఙ్‌ ‌అట్‌నార్. ఎందనిఙ్‌ ఇహిఙ, వారు మొదొహన్‌ అసి నఙి నెసినార్. 6 ఏలు ఇహిఙ, దేవుణు మా అనిగొగొర్‌ వెట, సీనా ఇజి కిత్తి ఒట్టుదిఙ్ ‌ఎద్రుసుడ్ఃజి మహిదన్నివందిఙ్‌ నఙి తీర్‌పు కిజినార్. 7 మా పన్నెండు తెగ్గదికార్ ‌యా ఒట్టువందిఙె ఎద్రు సుడ్ఃజి దేవుణుదిఙ్‌ ‌రెయు పొగల్ డిఃస్‌ఏండ పార్దనం కిజి మంజినార్. ఓ రాజు, నానుబా ఆసదాన్‌ ఎద్రు సుడ్ఃజి మంజినిదన్నివందిఙె యూదురు నా ముస్కు నేరం మొప్సినార్. 8 సాతివరిఙ్ ‌దేవుణు నిక్నాన్ ‌ఇజి నమ్మిదెఙ్‌ ‌మాపు అట్‌ఎప్‌ ఇజి మీరు ఎందనిఙ్‌ వెహ్సినిదెర్‌?
9 నజరేతుదికాన్‌ ‌యేసువందిఙ్‌ వెహ్తిమని విజు దన్నిఙ్‌ నెక్సిపొక్తెఙ్ ‌నాను‌ అట్ని పణి విజు కిదెఙ్‌వలె ఇజి నానుబా ముందాల ఒడిఃబిజి మహ. 10 అయావజనె నాను యెరూసలేమ్‌దు కిత. పెరి పుజేరిఙ్‌ నఙి అతికారం సిత్తిఙ్ ‌నాను దేవుణుదిఙ్‌ కేట ఆతి‌ నండొండారిఙ్‌ జెలిదు ఇట్తా. అక్కాదె ఆఏండ, వరిఙ్‌ సప్తెఙ్‌ తీర్‌మానం ఆతిఙ్‌ ‘నాను‌బా ఒప్పుకొడ్ఃజిన’, ఇజి వెహ్త.
11 నాను నండొ సుట్కు యూదురి మీటిఙ్‌ ఇల్కాఙ్‌ ఇల్కాఙ్‌ ‌సొన్సి నమ్మితి వరిఙ్ ‌గొప్ప మాలెఙ్ కిత. యేసు ముస్కు నమకం ఇడ్‌ఏప్ ‌ఇజి వారు వెహ్నిదాక‌ నాను బలవంతం కిత. అక్కాదె ఆఏండ వరి ముస్కు ఒదె కోపం ఆతానె, ఆఇ పట్నమ్‌కాఙ్‌బా సొహనె బాన్‌బా మాలెఙ్ కిత”.
పవులు ఎలాగ యేసుప్రబుఙ్‌ నమ్మితికాన్‌ ఆతాన్‌ ఇజి వెహ్సినాన్‌
12 “ఆహె నాను ఒర్సు, పెరి పుజేరిఙు సిత్తి అతికారమ్‌దాన్‌ ఆడ్రదాన్‌ దమస్కు పట్నమ్‌దు సొన్సి మహ. 13 ఓ రాజు, మదెనెం ఆతివలె సర్దు సొన్సి మహివలె, ఆగాసమ్‌దాన్ ‌వాతి పెరి జాయ్‌ సుడ్ఃత. అయ జాయ్‌ ‌పొద్దు జాయ్‌ ఇంక పెరి జాయ్. అక్క నఙి సుటులం, నావెట మహివరి సుటులం డెఃయ్‌తాద్. 14 మాపు విజెపె బూమిదు అర్తాప్. అయావలె, ‘సవులు, సవులు, నీను నఙి ఎందానిఙ్‌ మాలెఙ్ కిజిని? ముల్లు డుడ్డుదాన్ ‌గుతివలె మర్‌జి వెనుక గుసె ఆతిఙ నండొ కస్టం తపిస్ని’, ఇజి అరామియ బాసాదు వెహ్తి మాట నాను వెహ.
15 ‘నీను ఎయి, ప్రబు’, ఇజి నాను వెన్‌బాతిఙ్, ‘నీను మాలెఙ్ కిజిని యేసు నానె’ ఇజి ప్రబు నావెట వెహ్తాన్‌. 16 ‘ఏలు నిఙ్‌జి నిల్‌అ. నాను ఎందనిఙ్‌ నిఙి తోరె ఆత ఇహిఙ, నావందిఙ్‌ ‌పణి కిదెఙ్, నావందిఙ్‌ నేండ్రు సుడ్ఃతికెఙ్‌ విజెరిఙ్‌ ‌వెహ్సి, వాని కాలమ్‌దు నాను నిఙి తోరిస్నికెఙ్‌ విజేరిఙ్‌‌ వెహ్సి నఙి ఉండ్రి సాసివజ మండ్రెఙ్‌ నిఙి నాను ఏర్‌పాటు కిజిన. 17 ఇస్రాయేలు లోకాణిఙ్‌ నిఙి నాను గెల్‌పిస్న. యూదురు ఆఇ లోకాణిఙ్‌ గెల్‌పిస్న. యూదురు ఆఇవరినడిఃమి నాను నిఙి పోక్న.
18 ఎందానిఙ్‌ నిఙి పోక్సిన ఇహిఙ, వారు సీకటిదాన్‌ జాయ్‌దు వాజి వరి కణెకెఙ్‌ తోరె ఆదెఙ్. వరిఙ్‌ సయ్‌తాన్‌ సత్తుహాన్‌ ‌దేవుణు దరోట్‌ ‌మహ్తెఙ్. నా ముస్కు నమకం ఇడ్‌జి, వరి పాపమ్‌కు నొరె ఆదెఙ్. నావందిఙ్‌ కేట ఆతి వరివెట కూడ్ఃజి మండ్రెఙ్. దిన్నివందిఙె నిఙి వరి నడిఃమి పోక్సిన’ ఇజి ప్రబు నావెట వెహ్తాన్‌.
19 అందెఙె ఓ అగ్రిప రాజు, నాను ఆగాసమ్‌దాన్ ‌వాతి అయ మాటెఙ లొఙిత్త. 20 లొఙిత్తానె తొలిత దమస్కు పట్నమ్‌దు, వెనుక యెరూసలేం పట్నమ్‌దు, మరి యూదయ ప్రాంతం విజు, యూదురు ఆఇ వరిఙ్‌బా నెస్పిస్త. ఇనిక నెస్పిస్త ఇహిఙ, విజేరె, పాపమ్‌కు డిఃసి దేవుణు దరోట్‌ మర్దు ఇజి. పాపమ్‌కు డిఃస్తిసిత్తిదన్నిఙ్ ‌తగితిలెకెండ్ నెగ్గి పణిఙ్ ‌కిదు ఇజి. 21 నాను ఈహె నెస్‌పిస్తి దన్నివందిఙె యూదురు నఙి యెరూసలేమ్‌దు మన్ని దేవుణు గుడిఃదు సుడ్ఃతారె నఙి అస్తారె సప్తెఙ్‌ సుడ్ఃతార్. 22 గాని గడఃస్తి సొహి కాలం విజు దేవుణు నఙి తోడుః మహాన్‌. అందెఙె నాను ఏలు ఇబ్బె నిల్సి తక్కువరివెట, పెరివరివెట నిజం వెహ్సిన. వాని కాలమ్‌దు ఇనికెఙ్‌ ‌జర్గినెలె ఇజి ప్రవక్తరుని, మోసె వెహ్తికెఙె నానుబా వెహ్సిన. 23 అక్కెఙ్‌ ‌ఇనికెఙ్ ‌ఇహిఙ, క్రీస్తు నండొ మాలెఙ్ ఆజి సాతాన్. సాతి వరిబాణిఙ్ తొలిత నిఙ్‌నాన్. నిఙ్‌జి, యూదురిఙ్, యూదురుఆఇవరిఙ్‌ దేవుణు - దరోట్‌ సొండ్రెఙ్‌ జాయ్‌ తోరిస్నాన్”.
24 పవులు ఈహె, వన్ని వందిఙ్ ‌వర్గిజి మహిఙ్‌ ‌పెస్తు, “పవులు, నీను వెరి వాండ్రు. నండొ సదు కిత్తిఙ్‌ అక్క నిఙి వెరి కిబిసినాద్”, ఇజి డటం వెహ్తాన్‌.
25 దన్నిఙ్ పవులు, “గొప్ప పెరికాన్‌ ఆతి పెస్తు, నాను వెరి వాండ్రు ఆఏ. నాను నెగ్గిబుద్దిదానె నిజం వెహ్సిన”, ఇహాన్‌. 26 “రాజు యా సఙతిఙ వందిఙ్‌ నెసినాన్. అందెఙె వన్నివెట దిన్ని వందిఙ్ ‌నాను అడ్డు సిల్లెండ వర్గిజిన. దిన్ని వందిఙ్‌ ఇనికబా వన్నిఙ్‌ డాఙ్‌జి మనిక సిల్లెద్‌. ఎందనిఙ్‌ ‌ఇహిఙ, జర్గితికెఙ్‌ విజు ఉండ్రి మూల పడఃకాద్‌ జర్గిఏతాద్. 27 ఓ రాజు, ప్రవక్తరిమాటెఙ్ ‌నీను నమ్మిజిని ఇజి నాను నెస్నా”. 28 దన్నిఙ్‌ రాజు, “నిస్సొ సులువుదాన్‌ నఙి క్రీస్తు లోకు కిదెఙ్ ఇజి ‌నీను నఙి ఒపిసినిదా?”, ఇహాన్‌.
29 “సులువుదానొ ఆలస్యమ్‌దానొ నీను ఒరిదె ఆఏ, నేండ్రు నఙి వెంజినికార్ విజేరె నా వజ ఆదెఙ్‌ ఇజి ‌నాను దేవుణుదిఙ్‌ పార్దనం కిజిన. గాని నా వజ గొల్‌స్కాణిఙ్ ‌తొహె ఆదెఙ్‌ ‌పార్దనం కిఏ”, ఇజి పవులు వెహ్తాన్‌. 30 అయావలె రాజు, గవర్నరు, బెర్నిక, వరివెట బస్తి మహికార్‌ విజేరె ‌నిఙిత్తార్. 31 వారు వెల్లి వాతారె, “వీండ్రు సావుదిఙ్‌ గాని, తొహె ఆదెఙ్‌ గాని తగితి పణి ఇనికబా కిఏతాన్”, ఇజి ఒరెన్‌ వెట ఒరెన్ వర్గితాన్. 32 “వీండ్రు ‘కయ్‌సరు రాజుబాన్‌ సొన’, ఇజి‌ వెహ్‌ఏండ మహాన్‌ ఇహిఙ విన్నిఙ్ డిఃస్తిసిత్తిక మరి”, ఇజి అగ్రిప రాజు పెస్తుఙ్ వెహ్తాన్‌.