8
ఏడు సీలుని బఙరమ్‌ది దూపమ్‌సుర్ని గిన్న
1 గొర్రెపిల్ల ఏడు సీలు లాగితివలె పరలోకమ్‌దు అరగంట జమ్‌నె మహాద్‌. 2 నస్తివలె, దేవుణు ఎద్రు ఏడు దేవుణు దూతార్‌ నిల్సి మంజినిక నాను సుడ్ఃత. వరిఙ్‌ ఏడు జోడు బాంగెఙ్‌ దొహ్‌క్తె మహె. 3 మరి ఒరెన్‌ దేవుణు దూత బఙారమ్‌దాన్‌ తయార్‌ కిత్తిమన్ని దూపం సుర్ని గిన్న కియుదు అస్తాండ్రె దూపం సుర్ని మాలి పెటె ఎద్రు వాతాండ్రె నిహాన్. సింహాసనం ఎద్రు బఙారమ్‌దాన్‌ తయార్‌ కిత్తి దూపం సుర్ని మాలి పెటెదు, దేవుణు వందిఙ్‌ కేట ఆతివరి పార్‌దనమ్‌కువెట సుర్జి పూజ సీదెఙ్‌ అయ దూతెఙ్‌ నెగ్గి వాసనం సీని దూపం నండొ దొహ్‌క్తె.
4 నస్తివలె నెగ్గి వాసనం సీని దూపమ్‌ది గోయి దేవుణు వందిఙ్‌ కేట ఆతివరి పార్‌దనమ్‌కువెట కూడ్ఃజి దేవుణు దూత కియుదాన్‌ ముస్కు దేవుణు దరోట్‌ సొహె. 5 వెనుక అయ దేవుణు దూత దూపం సుర్ని గిన్న అస్తాండ్రె, దూపం సుర్ని మాలి పెటెదాన్‌ డీప్కు లాగ్జి అయ గిన్నాదు నిండ్రిస్తాండ్రె, అయ డీప్కుఙ్‌ బూమి ముస్కు విసీర్తాన్. నస్తివలె గొప్ప దీడ్ఃనికెఙ్, పిడుఃగుఙ్, మెర్సినికెఙ్‌ విజు వాతె. బూమి కద్లితాద్.
ఏడు జోడుఃబాంకెఙ్.
6 నస్తివలె ఏడు జోడుఃబాంకెఙ్‌ అస్తిమన్ని ఏడు దూతార్‌ వనకాఙ్‌ ఊక్తెఙ్‌ తయార్‌ ఆతార్. 7 మొదొహి దేవుణు దూత వన్ని జోడుఃబాంక ఉహ్‌క్తిఙ్, వడఃఙాని సిసు నలదాన్‌ కూడ్ఃజి బూమి ముస్కు సెదరె ఆజి అర్తె. అందెఙె బూమిదు మూండ్రి వంతుఙ లొఇ ఉండ్రి వంతు వెతాద్. మరెక్‌బా మూండ్రి వంతుఙ లొఇ ఉండ్రి వంతు వెతాద్. పసి గడ్డి విజు వెతాద్.
8 రుండి దేవుణు దూత వన్ని జోడుఃబాంక ఉహ్‌క్తిఙ్, కసి మంజిని ఉండ్రి పెరి గొరొన్‌ నన్నిక సమ్‌దరమ్‌దు అర్తాద్. సమ్‌దరం మూండ్రి వంతుఙ లొఇ ఉండ్రి వంతు నల ఆతాద్. 9 సమ్‌దరమ్‌దు మన్ని పాణం మన్ని జంతుఙ్, మూండ్రి వంతుఙ లొఇ ఉండ్రి వంతు సాతె. ఓడెఃఙ్‌బా మూండ్రి వంతుఙ లొఇ ఉండ్రి వంతు నాసనం ఆతె.
10 మూండ్రి దేవుణు దూత వన్ని జోడుఃబాంక ఉహ్‌క్తిఙ్‌ కగెడలెకెండ్‌ కసిమంజిని ఉండ్రి పెరి సుక్క ఆగసమ్‌దాన్‌ రాల్జి పెరి గడ్డెఙ ముస్కుని ఏరు సోని ఊటెఙ మూండ్రి వంతుఙ లొఇ ఉండ్రి వంతు ముస్కు అర్తాద్. 11 అయ సుక్క పేరు సేందు. అందెఙె మూండ్రి వంతుఙ ఉండ్రి వంతు సేందు ఆతాద్. ఏరు సేందు ఆతిఙ్‌ లోకుర్‌ నండొండార్‌ సాతార్.
12 నాల్గి దేవుణు దూత వన్ని జోడుఃబాంక ఉక్తిఙ్, పొద్దు మూండ్రి వంతుఙ లొఇ ఉండ్రి వంతు సెఎణ్‌ ఆతాద్. నెల మూండ్రి వంతుఙ లొఇ ఉండ్రి వంతు సీకటి ఆతాద్. సుక్కెఙ దెబ్బ తగ్లితిఙ్‌ మూండ్రి వంతుఙ లొఇ ఉండ్రి వంతు సీకటి ఆతాద్. అందెఙె వేడెఃక మూండ్రి వంతుఙ లొఇ ఉండ్రి వంతు జాయ్‌ మన్‌ఏతాద్. రెయ్తు మూండ్రి వంతుఙ లొఇ ఉండ్రి వంతు నెల సుక్కెఙ జాయ్‌ మన్‌ఏతాద్.
13 నాను సుడ్ఃజి మహిఙ్‌ నండొ ముస్కు ఎగ్రిజి మంజిని ఉండ్రి డేగ, “మరి ఊక్తెఙ్‌ మన్ని మూండ్రి జోడుఃబాంకెఙ జాటుదాన్‌ బూమి ముస్కు బత్కిని వరిఙ్, అబాయా కస్టం, కస్టం, కస్టం”, ఇజి గొప్ప పెరి జాటుదాన్‌ వెహ్తిమన్నిక వెహా.